Sander Raudsepp
Sander Raudsepp (sündinud 16. novembril 1988 Kuressaares) on eesti kunstnik ja keraamik. Ta on omandanud Eesti Kunstiakadeemias bakalaureuse- (2013) ja magistrikraadi (2017) keraamika erialal. Alates 2010 töötab Sander Kuressaare Ametikoolis keraamikaõpetajana. Alates 2018 kuulub ta Eesti Keraamikute Liitu. Sander on peamiselt tuntud detailsete keraamiliste skulptuuride loojana. Ta on osalenud rohketel kunsti- ja keraamikanäitustel nii Eestis, kui ka välismaal. Samuti on Raudsepp esinenud suuremahuliste isikunäitustega (Une Nägu 2017, Afterlife: dying to get there 2022, Müüdid . Surm . Tulnukad 2023). Suuremat meediatähelepanu kogus just Daugavpilsis Mark Rothko kunstikeskuses esitatud väljapanek, näitusel Afterlife: dying to get there. Sander Raudsepp on ka osalenud Kohila Sümpoosionil 2021, mille käigus lõi ta Tohisoo mõisapargi püsiekspositsioonile üle kahemeetrise keraamilise skulptuuri "Ahjukratt", mis avati tuleshow taustal tuleskulptuurina vaatajatele sümpoosioni viimasel õhtul. 2024. aastal püstitas ta koos abilistega I Land Soundile tuleskulptuuri "Sitapea", mis festivali käigus pidulikult süüdati.